Ernakulam

Ernakulam-Kochi omfatter den østlige del av Kochi i det sentrale  Kerala, India. Byen er den mest bymessige delen av Kochi i Ernakulam-distriktet. Ernakulam kalles også "handelshovedstaden" i Kerala..Keralas høyesterett,  Cochin bys kontorer og Cochin-børsen holder til her. Ernakulam var tidligere hovedstad i  Ernakulam Distrikt, men den ble senere flyttet til Kakkanad.  Ernakulam var engang hovedstad i fyrstedømmet Cochin. Byen ligger 220 km nordvest for hovedstaden  Thiruvananthapuram.

Historie

Tidlig historie 
Siden steinalderen har det bodd mennesker i Ernakulam, noe som steinstøtter viser, likeledes de mange huler og  (grotter) som kan sees flere steder i Ernakulam.

Før kolonitiden 
Det var i oldtiden og middelalderen betydelig handel mellem Kerala og verden utenfor Kerala. Ernakulams tidlige politiske historie var knyttet til Chera-dynastiene da Sangam-periodens herskere styrte over store deler av Kerala og Tamil Nadu. Etter Cheras ble området styrt av Kongedømmet Cochin

Koloniperioden
Ernakulam var hovedstad i Cochin State. I den første folketellingen i 1911 hadde Enakulam 21 901 innbyggere, hvorav 11 197 hinduer, 9 357 kristne, 935 muslimer og 412 jøder.

Geografi 
Ernakulam ligger i Ernakulam-distriktet i det sentrale Kerala i India. Ernakulam ligger på , og høyden over havet er snaue 5 meter.

Klima
Etter Köppens klimaklassifisering har Ernakulam tropisk monsunklima. Siden regionen ligger sydvest i Kerala har den tropisk klima, med minimale temperatursvingninger i løpet av døgnet, året igjennom. Sommeren varer til mai og blir etterfulgt av øst-vest-monsunen fra juni til september. I oktober og november kommer ettermonsunen («retreating monsoon»). Vinteren varer fra desember til februar, og er noe kjøligere på grunn av vinden fra Nilgiris-fjellene (Vest Ghat).

Gjennomsnittlig årlig nedbør er 3 000 mm. Sydvest-monsunen kommer vanligvis i midten av mai. Etter juli avtar regnet. I gjennomsnitt har Ernakulam 124 regnværsdager i året. Gjennomsnittlig temperatur om sommeren er 33° celsius, mens laveste minimumstemperatur er notert til 22,5° 
celsius. Maksimumstemperaturen om vinteren er 29° celsius, minimumstemperaturen er 20° celsius.

Økonomi 
Ernakulam er et økonomisk senter i Kerala. Cochin havn og Cochin skipsverft har aksellerert byens vekst. I utkanten av Ernakulam ligger teknologi-distriktet «InfoPark, Kochi» og IT-distriktet «SmartCity, Kochi». Turisme har også bidratt sterkt til Ernakulams vekst. Med sine templer, gamle kirker og sin kultur er Ernakulam indiske turisters førstevalg når de besøker Kerala.

Det indisk-norske fiskerisamarbeidet
I årene 1953 til 1972 var Norge, gjennom Norsk utviklingshjelp, nå Norad, involvert i utvikling av fiskeriene og modernisering av den lokale fiskeriflåten. Det ble etablert et utviklingsprosjekt som siden har blitt benevnt som fiskeriprosjektet i Kerala. Prosjektets hovedkvarter lå først i Neendakara, men ble flyttet til Erakualam i 1961. I Ernakulam ble det da bygget is-fabrikk, vedlikeholdsverksted, kaianlegg og opphalingsslipp på Foreshore Road. I løpet av de elleve årene prosjektet var i virksomhet i Ernakulam ble det investert om lag 120 millioner kroner.

Transport 
Transportknutepunktet «Vytilla Mobility Hub» ligger sentralt i Ernakulam. Byen er ellers godt forsynt med private og offentlige busser, autorickshaws (også kalt «tuk tuk»), dessuten nær- og fjerntog og ferger.

Veier 
Ernakulam er forbundet med rutenettet som går fra nord til sør i India via en fire-felts motorvei, National Highway 66. Denne motorveien går tvers gjennom byen og videre til nabobyer som Thrissur, Palakkad og Coimbatore. NH 66s to hovedavkjørsler til Ernakulam ligger henholdsvis i Edapally og i Vytilla. 

Kollektivtrafikken i Ernakulam foregår hovedsakelig med by-busser, drosjer og autorickshaws. Det statlige Kerala State Road Transport Corporation (KSRTC) har tre forskjellige rutenett, med rutetrafikk til andre delstater, til andre distrikter og internt i Ernakulam.

I Ernakulams gatenett finner man blant annet Mahatma Gandhi Road (MG Road), Broadway, Marine drive walkway, Banerjee Road, Shanmugham Road, Sahodaran og  Ayyappan Road.

Jernbane 
Ernakulam Junction Railway Station er hovedjernbanestasjonen i Ernakulam, og er også en av de travleste i Kerala. Den ligger nær byens shoppingsenter på  MG Road. The Southern Railway Zone, Indian Railways opererer all jernbanetrafikk i Ernakulam. Det er to stasjoner i Ernakulam, den andre ligger nord i byen, for tog mot Kottayam. Det er også en liten stasjon i Edappally.

Fly
Flyplassen, Cochin internasjonale lufthavn (Nedumbassery), ligger 27 kilometer fra Ernakulam med direkte ruter til alle store byer I India, som New Delhi, Mumbai, Bangalore, Chennai, Hyderabad og Kolkata. Internasjonale ruter til byer i Midtøsten som Bahrain, Muscat, Sharjah, Jeddah, Riyadh, Dammam, Doha og til byer I Sørøst-Asia, Singapore og Kuala Lumpur.

Metro 
Kochi Metro er en undergrunnsbane som er under bygging. Den skal forbinde Ernakulam med Kochi. Grunnstenen ble nedlagt i 2012 av daværende statsminister Dr. Manmohan Singh. Første fase er kostnadsberegnet til  5 181 crore rupi (780 million dollar). Den var forventet ferdig i juni 2016, men per mars 2017 var banen ikke ferdigstilt.

Ferger 
Ernakulam har to pirer som betjener passasjerferger. Fergene er et rimeligere og raskere alternativ til buss og personbil. Det går ferger til Vypeen, Fort Kochi, Mattanchery (havnen) og Willingdon Island.

Se også 
 Ferry Services

Referanser

Eksterne lenker 
 Government Portal for Ernakulam City
 Government Portal for the district of Ernakulam
 Ernakulam is India’s first smoke-free tourist spot

Indias historie
Kerala